Kathleen Byron. Kathleen Elizabeth Fell (11-yanvar, 1921-yil, Manor Park, Londonda tugʻilgan — 18-yanvar, 2009-yil, Northwood, Angliyada vafot etgan) professional sifatida Kathleen Byron nomi bilan tanilgan sobiq britaniyalik aktrisa. Yoshligi. Byron Manor Parkda (oʻsha paytda Essexning bir qismi) tugʻilgan. U "ishchilar sinfining qatʼiy sotsialistli" sifatida taʼriflangan, keyinchalik Sharqiy Ham okrugining leyboristlar meri boʻlgan. Kathleen mahalliy gimnaziyada oʻqigan, shuningdek, Bristol Old Vic teatr maktabida ham tahsil olgan. Aktrisa Carol Reedning "The Young Mr. Pitt" (1942) kartinasida birinchi marta ovozli filmda rol oʻynagan, filmda u Robert Donatga qarshi xizmatkor obrazida boʻlgan. Faoliyati. 1943-yilda Byron USAAF uchuvchisi leytenant JJohn Daniel Bowenga turmushga chiqadi va AQShga koʻchib oʻtadi. Rejissor Michael Powell uni Britaniyaga qaytishga koʻndiradi va u yerda Byronning eng yaxshi esda qoladigan filmlarini suratga tushishiga sababchi boʻladi. U Michael Powell va Emeric Pressburger hamkorligidagi bir nechta filmlarda rol oʻynagan: "A Matter of Life and Death" (1946) filmida farishta rolida, "Black Narcissus" filmidagi bezovtalangan Ruth opa (1947-yilda ushbu filmdagi roli uchun aktrisa New York Film Critics' Circle tomonidan "Eng yaxshi aktrisa" nominatsiyasiga nomzod boʻlgan) va "The Small Back Room" (1949) kabi kartinalar shular jumlasidandir. Aktrisa bir muddat Michael Powell bilan ishqiy munosabatda boʻlgan. Michaelning "Black Narcissus" filmidagi muvaffaqiyati oxir-oqibat uni Hollywoodga yetaklab keladi, natijada "Young Bess" (1953) filmida yordamchi rolni ijro etish imkoniyatiga ega boʻladi. U bu tajribani foydasiz deb topadi va tez orada Britaniyaga qaytib keladi. Byronning keyingi davrdagi rollari asosan B filmlarida gavdalanadi. U 1957—1967-yilgi teleserial "Emergency Ward 10"da vaqti-vaqti bilan koʻrinish berib turgan, yaʼni, maslahatchi ginekolog Harold de la Roux (John Barron)ning piyonista xotini rolini oʻynagan. Shaxsiy hayoti va oʻlimi. 1953-yilda Byron oʻzining ikkinchi turmush oʻrtogʻi, britaniyalik jurnalist va yozuvchi Alaric Jacobga turmushga chiqqadi; Jacob oʻsha paytda BBCda faoliyat yuritar edi. Ularning bitta oʻgʻil va bir qiz farzandlari bor edi; shuningdek, Jacobning oldingi nikohidan bitta farzand ham. Byron 2009-yilning 18-yanvar sanasida Londonning Northwood tumanidagi Denville Hall binosida koʻkrak saratoni kasalligi natijasida vafot etgan.